CELEX: 
Language: mt
Date: 2018-01-16 00:00:00
Title: 

REGOLAMENT TAL-KUMMISSJONI (UE) .../...
            
            
               ta’ 16.1.2018
            
            
               li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-komposti tal-merkurju f’ċerti prodotti jew fuqhom
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE
                  1
               , u partikolarment l-Artikolu 14(1)(a) u l-Artikolu 16(1)(a) tiegħu,
            
            
               Billi:
            
            
               (1)Għall-komposti tal-merkurju, il-livelli massimi ta' residwi (LMR) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. 
            
            
               (2)Id-Direttiva tal-Kunsill 79/117/KEE pprojbixxiet it-tqegħid fis-suq u l-użu ta’ prodotti għall-protezzjoni tal-pjanti li jkun fihom ċerti sustanzi attivi L-awtorizzazzjonijiet kollha tal-prodotti għall-protezzjoni tal-pjanti li fihom il-komposti tal-merkurju ġew revokati u għaldaqstant ġew stabbiliti l-LMR kollha fil-limitu rilevanti ta’ detezzjoni (LOD).
            
            
               (3)Il-Kummissjoni rċeviet tagħrif mill-operaturi tan-negozji tal-ikel u l-Istati Membri li juri l-preżenza ta’ komposti tal-merkurju f’diversi prodotti li jwasslu għal residwi ogħla mil-LOD stabbiliti fir-Regolament (KE) Nru 396/2005. 
            
            
               (4)Id-dejta li rriżultat mill-monitoraġġ riċenti tikkonferma li hemm residwi ta’ komposti tal-merkurju f’diversi prodotti f’livelli ogħla minn dak tal-LOD. Filwaqt li ġie kkunsidrat il-95in perċentil tar-riżultati tal-kampjuni kollha, ġew irrappurtati l-okkorrenzi li ġejjin: ġewż tas-siġar f’0,02 mg/kg; ħxejjex aromatiċi friski f’0,03 mg/kg; faqqiegħ ikkultivat f’0,05 mg/kg; faqqiegħ salvaġġ f’livell ta’ 0,50 mg/kg, għajr għall-fungi porċini f’0,90 mg/kg; żrieragħ taż-żejt f’0,02 mg/kg; te, kafena, infużjonijiet erbali u żrieragħ tal-kawkaw f’0,02 mg/kg; ħwawar f’0,02 mg/kg, minbarra ġinġer, noċemuskata, il-qoxra barranija tan-noċemuskata u żagħfran tal-Indja f’0,05 mg/kg; laħam f’0,01 mg/kg, għajr għal-laħam ta’ annimali slavaġ tal-kaċċa f’0,015 mg/kg u l-laħam tal-papri (mrobbijin u slavaġ) f’0,04 mg/kg; xaħam tal-annimali f’0,01 mg/kg; ġewwieni li jittiekel f’0,02 mg/kg ħlief il-ġewwieni tal-annimali tal-kaċċa selvaġġa f’0,025 mg/kg u l-ġewwieni taċ-ċingjal f’0,10 mg/kg; ħalib f’0,01 mg/kg; u għasel u f’0,01 mg/kg.
            
            
               (5)Billi l-pestiċidi li fihom il-merkurju ġew eliminati b’mod gradwali  iktar minn tletin sena ilu fl-Unjoni Ewropea, il-preżenza tal-merkurju fl-ikel tista’ tiġi kkunsidrata minħabba l-kontaminazzjoni ambjentali. Għalhekk huwa xieraq li l-valuri prestabbiliti jinbidlu b’dawk elenkati fil-premessa 4, u b’hekk jirriflettu l-isfond ambjentali tal-merkurju fir-Regolament (KE) Nru 396/2005. Dan se jippermetti lill-awtoritajiet nazzjonali kompetenti li jieħdu azzjoni xierqa ta’ infurzar abbażi tal-LMR.
            
            
               (6)Il-Bord dwar Kontaminanti fil-Katina tal-Ikel (il-Bord CONTAM) tal-Awtorità Ewropea dwar is-Sigurtà fl-Ikel, minn hawn’ il quddiem “l-Awtorità”, adotta opinjoni dwar il-merkurju u l-metilmerkurju  fl-ikel
                  2
               . 
            
            
               (7)Billi l-komposti tal-merkurju jinstabu f’livelli baxxi fil-prodotti elenkati fil-premessa 4 u filwaqt li ttieħed kont tad-dejta disponibbli dwar il-konsum fl-Unjoni, il-kontribuzzjoni globali għall-esponiment dijetetiku huwa kkunsidrat baxx u ma hemm l-ebda riskju ta’ saħħa għall-konsumaturi. Il-LMR għal dawk il-prodotti jenħtieġ li jiġu stabbiliti bħala temporanji fl-Anness III tar-Regolament (KE) Nru 396/2005. Se ssir reviżjoni ta' dawk il-LMR; ir-reviżjoni se tqis l-informazzjoni disponibbli fi żmien għaxar (10) snin mill-pubblikazzjoni ta' dan ir-Regolament. 
            
            
               (8)Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi, fir-rigward tal-ħtieġa li jiġu adattati l-LODs. Dawk il-laboratorji kkonkludew li l-LODs attwali jenħtieġ li jinżammu. 
            
            
               (9)Abbażi tal-opinjoni motivata tal-Awtorità u fid-dawl tal-fatturi rilevanti għall-kwistjoni li qed tiġi kkunsidrata, il-modifiki xierqa għal-LMR jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
            
            
               (10)Is-sħab kummerċjali tal-Unjoni ġew ikkonsultati dwar l-LMR il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.
            
            
               (11)Għaldaqstant, ir-Regolament (KE) Nru 396/2005 jenħtieġ jiġi emendat skont dan.
            
         
         
            
               (12)Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 16.1.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
            
                     
                        
                           
                     
                  
               
         
         
            
                  
                     (1)
                  
                        ĠU L 70, 16.3.2005, p. 1.
               
               
                  
                     (2)
                  
                        Il-Bord tal-EFSA dwar il-Kontaminanti fil-Katina Alimentari (CONTAM); L-Opinjoni Xjentifika dwar ir-riskji għas-saħħa pubblika relatati mal-preżenza tal-merkurju u l-metilmerkurju fl-ikel. EFSA Journal 2012;10(12):2985 [241 pp.].
               
            
      
    ---documentbreak--- 
      
         
         
            
               D052945/02
            
            
            
               MT
            
            
            
               ANNESS
            
            
            
               L-Annessi II u III tar-Regolament (KE) Nru 396/2005 qed jiġu emendati kif ġej: 
            
            
               (1)Fl-Anness II, il-kolonna għall-komposti tal-merkurju titħassar.
            
            
               (2)L-Anness III huwa emendat kif ġej:
            
            
               (a)Fil-Parti A, il-kolonna għall-komposti tal-merkurju titħassar: 
            
            
               [For Official Journal: insert table Annex IIIA].
            
            
               (b)Fil-Parti B, il-kolonna għall-komposti tal-merkurju titħassar.